માટી અને કાદવમાં ખરડાયેલું શરીર, આંખોમાં ચમક અને વિરેન્દર સિંઘ કુસ્તીના મેદાનમાં તેના પ્રતિસ્પર્ધીની આસપાસ ગોળ ફરીને તેની સ્થિતિનો તાગ મેળવતો. એકાએક લોકોના આશ્ચર્ય વચ્ચે તે પોતાના કરતા મજબૂત દેખાતા કુસ્તીબાજને ઉંચકતો અને કેટલાક દાવ બાદ વિરેન્દર પોતાના પ્રતિસ્પર્ધીને હરાવી દેતો. આસપાસ ભેગા થયેલા લોકો હર્ષ અને ઉલ્લાસની ચિચિયારીઓથી વિરેન્દરને વધાવી લેતા પણ તેના માટે આ ચિચિયારીઓ મૌનના પડઘા સમાન રહેતી. બીજી તરફ તે પોતાની લાગણીઓ પણ વ્યક્ત કરી શકતો નહીં કારણ કે તેનો ઉત્સાહ પણ મનની દીવાલોથી નીકળીને મોંઢાની દીવાલો વચ્ચે પડઘાયા કરતો પણ બહાર આવી શકતો નહીં. તેનું એકમાત્ર કારણ એ હતું કે 28 વર્ષનો આ કુસ્તીબાજ બોલી કે સાંભળી શકતો નહોતો.